CELEX: 32020D1260
Language: sl
Date: 2020-09-04 00:00:00
Title: Izvedbeni sklep Sveta (EU) 2020/1260 z dne 4. septembra 2020 o spremembi Izvedbenega sklepa (EU) 2017/1855 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost

10.9.2020   
               
               
                  SL
               
               
                  Uradni list Evropske unije
               
               
                  L 296/1
               
            
         IZVEDBENI SKLEP SVETA (EU) 2020/1260
         z dne 4. septembra 2020
         o spremembi Izvedbenega sklepa (EU) 2017/1855 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti prvega pododstavka člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Na podlagi člena 287 Direktive 2006/112/ES lahko Romunija oprosti plačila davka na dodano vrednost (DDV) davčne zavezance, katerih letni promet ne presega protivrednosti 35 000 EUR v nacionalni valuti po menjalnem tečaju na dan njenega pristopa k Uniji.
                  
               
                     (2)
                  
                  
                     Z Izvedbenim sklepom Sveta 2012/181/EU (2) je bilo Romuniji dovoljeno, da uvede posebni ukrep, ki odstopa od člena 287 Direktive 2006/112/ES (v nadaljnjem besedilu: ukrep odstopanja), da bi oprostila plačila DDV davčne zavezance, katerih letni promet ni presegal 65 000 EUR v protivrednosti v nacionalni valuti po menjalnem tečaju na dan njenega pristopa k Uniji. Ukrep odstopanja je prenehal veljati 31. decembra 2014.
                  
               
                     (3)
                  
                  
                     Z Izvedbenim sklepom Sveta 2014/931/EU (3) je bilo Romuniji dovoljeno, da še naprej uporablja ukrep odstopanja do 31. decembra 2017.
                  
               
                     (4)
                  
                  
                     Z Izvedbenim sklepom Sveta (EU) 2017/1855 (4) je bilo Romuniji dovoljeno, da uporabi posebni ukrep, ki odstopa od člena 287 Direktive 2006/112/ES, da oprosti plačila DDV davčne zavezance, katerih letni promet ne presega protivrednosti 88 500 EUR v nacionalni valuti po menjalnem tečaju na dan njenega pristopa. Ukrep odstopanja se lahko uporablja do 31. decembra 2020 ali do začetka veljavnosti direktive o spremembi določb členov 281 do 294 Direktive 2006/112/ES, pri čemer se upošteva zgodnejši datum.
                  
               
                     (5)
                  
                  
                     Svet je 18. februarja 2020 sprejel Direktivo (EU) 2020/285 (5), ki spreminja člene 281 do 294 Direktive 2006/112/ES glede posebne ureditve za mala podjetja. Direktiva (EU) 2020/285 tudi omogoča državam članicam, da oprostijo davčne zavezance, katerih letni promet v državi članici ne presega praga 85 000 EUR ali protivrednosti v nacionalni valuti.
                  
               
                     (6)
                  
                  
                     Z dopisom, ki ga je Komisija evidentirala 14. januarja 2020, je Romunija zaprosila za dovoljenje, da bi lahko še naprej uporabljala ukrep odstopanja po 31. decembru 2020.
                  
               
                     (7)
                  
                  
                     Na podlagi drugega pododstavka člena 395(2) Direktive 2006/112/ES je Komisija z dopisom z dne 18. februarja 2020 posredovala zahtevo Romunije drugim državam članicam. Z dopisom z dne 19. februarja 2020 je Komisija uradno obvestila Romunijo, da ima vse informacije, ki jih potrebuje za presojo zahteve.
                  
               
                     (8)
                  
                  
                     Na podlagi informacij, ki jih je predložila Romunija, se zdi, da razlogi za ukrep odstopanja ostajajo v veliki meri nespremenjeni. Ukrep odstopanja je ukrep za poenostavitev, ki zmanjšuje obveznosti v zvezi z DDV za številna mala podjetja. Prav tako zmanjšuje breme davčnih organov, saj jim ni treba nadzorovati pobiranja majhne količine prihodkov od velikega števila malih podjetij. Ohranitev trenutnega praga za oprostitev se zdi učinkovit način za prihranek pri upravnih virih in zmanjšanje davčnih utaj.
                  
               
                     (9)
                  
                  
                     Ukrep odstopanja je in bo za davčne zavezance ostal neobvezen. Davčni zavezanci se lahko še vedno odločijo za splošno ureditev DDV na podlagi člena 290 Direktive 2006/112/ES.
                  
               
                     (10)
                  
                  
                     Glede na informacije, ki jih je predložila Romunija, bo imel ukrep odstopanja le zanemarljiv učinek na skupni znesek davčnih prihodkov Romunije v fazi končne potrošnje.
                  
               
                     (11)
                  
                  
                     Ukrep odstopanja ne bo imel negativnega vpliva na lastna sredstva Unije, pridobljena iz naslova DDV, ker bo Romunija izračunala nadomestilo v skladu s členom 6 Uredbe Sveta (EGS, Euratom) št. 1553/89 (6).
                  
               
                     (12)
                  
                  
                     Glede na morebiten pozitiven učinek ukrepa odstopanja na zmanjševanje upravnega bremena in stroškov upoštevanja predpisov za mala podjetja in davčne organe ter glede na odsotnost vsakršnega večjega vpliva na skupne prihodke iz DDV bi bilo treba Romuniji dovoliti, da še naprej uporablja ukrep odstopanja.
                  
               
                     (13)
                  
                  
                     Dovoljenje za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice na podlagi člena 3(1) Direktive (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Romuniji dovoliti, da uporablja ukrep odstopanja do 31. decembra 2024.
                  
               
                     (14)
                  
                  
                     Izvedbeni sklep (EU) 2017/1855 bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Drugi odstavek člena 2 Izvedbenega sklepa (EU) 2017/1855 se nadomesti z naslednjim:
            „Ta sklep se uporablja od 1. januarja 2018 do 31. decembra 2024.“
         
         
            Člen 2
            Ta sklep začne učinkovati z dnem uradne obvestitve.
         
         
            Člen 3
            Ta sklep je naslovljen na Romunijo.
         
         
            V Bruslju, 4. septembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 347, 11.12.2006, str. 1.
         
            (2)  Izvedbeni sklep Sveta 2012/181/EU z dne 26. marca 2012 o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 92, 30.3.2012, str. 26).
         
            (3)  Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145).
         
            (4)  Izvedbeni sklep Sveta (EU) 2017/1855 z dne 10. oktobra 2017 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 19).
         
            (5)  Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
         
            (6)  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).